b'\n_START_ARTICLE_\nFocke-Wulf Fw 190\n_START_SECTION_\nZgodnji razvoj\n_START_PARAGRAPH_\nReichsluftfahrtministerium (RLM) oz. Rajhovsko letalsko ministrstvo je jeseni 1937 naprosilo nem\xc5\xa1ke konstruktorje, naj izdelajo novega lovca, deloval naj bi skupaj z osnovnim lovcem Messerschmitt Bf 109. Kljub temu da je bil Bf 109 \xc5\xa1e vedno u\xc4\x8dinkovito letalo, je odgovorne v RLM skrbel hiter razvoj tujih lovcev. Potrebovali so novo, modernej\xc5\xa1e letalo, ki bi bilo v prihodnje kos novej\xc5\xa1im in vse bolj\xc5\xa1im zavezni\xc5\xa1kim lovcem._NEWLINE_Kurt Tank se je odzval s \xc5\xa1tevilnimi na\xc4\x8drti, ve\xc4\x8dinoma s teko\xc4\x8dinsko hlajenimi vrstnimi motorji. \xc5\xa0ele z modelom, ki je predvideval zra\xc4\x8dno hlajen zvezdasti motor, je vzbudil pozornost RLM-ja. V tistem \xc4\x8dasu zvezdasti motorji v evropskih lovskih letalih niso bili pogosti, saj so imeli velik, odprt vstopnik za propelerjem, zaradi \xc4\x8desar je veljalo, da ustvarjajo preve\xc4\x8d zra\xc4\x8dnega upora. Tank je opazil velik uspeh ameri\xc5\xa1kih zvezdastih motorjev Pratt & Whitney Twin Wasp in Double Wasp. V svojih lovskih letalih sta jih uporabljala Vojna mornarica ZDA in marinci. Zasnoval je okrov za motor tako, da je bil zra\xc4\x8dni upor manj\xc5\xa1i. Namesto, da bi bil sprednji del motorja odprt, je Tank pustil le manj\xc5\xa1i in ozek vstopnik zraka med okrovom motorja in pestom propelerja. S tem naj bi omogo\xc4\x8dil \xc5\xa1e zadosten dotok zraka, ta pa bi se nato razporedil po motorju s pomo\xc4\x8djo dodatnega (sprva 10-, nato 12-, nazadnje pa 14-krakega) hladilnega ventilatorja, t. i. "impelerja", ta se je vrtel do trikrat hitreje kot sam propeler. Vendar hlajenje druge vrste valjev s tem ni bilo zadovoljivo re\xc5\xa1eno, \xc5\xa1e posebej kriti\xc4\x8dno je bilo pregrevanje spodnjih valjev v drugi vrsti._NEWLINE_Uporaba zvezdastega motorja v Fw 190 zato tudi ne bi vplivala na vzporedno proizvodnjo Bf 109, zanj so bili v prvi vrsti rezervirani motorji DB 601 (pozneje DB 605) s teko\xc4\x8dinskim hlajenjem. S tem je RLM samo \xc5\xa1e bolj pove\xc4\x8dal svoje zanimanje zanj.\n_START_SECTION_\nPrototipi\n_START_PARAGRAPH_\nPrvi prototip Fw 190 V1 je bil opremljen s 14-valjnim zvezdastim motorjem BMW 139, ki je razvil 1.550 KM/1.140 KW in je imel civilno registracijo D-OPZE. Prvi\xc4\x8d je vzletel 1. junija 1939 in je pokazal izredne sposobnosti za to dokaj majhno letalo. Letalo se je dobro odzivalo, zagotavljalo je dobro vidljivost in je imelo primerno hitrost. Testni piloti so pohvalili \xc5\xa1iroko podvozje letala, ki je omogo\xc4\x8dalo, v primerjavi z Bf 109, povsem varno pristajanje in vzletanje._NEWLINE_Prva ve\xc4\x8dja te\xc5\xbeava, ki se je pokazala na testnih poletih, je bil polo\xc5\xbeaj pilotske kabine. Bila je pomaknjena preve\xc4\x8d naprej, bli\xc5\xbeina motorja pa je povzro\xc4\x8dala, da se je kabina preve\xc4\x8d segrevala. Med krstnim poletom je temperatura v kabini dosegla 55\xc2\xb0C, testni pilot Hans Sander je to opisal z besedami: \xc2\xbbBilo je vro\xc4\x8de, kot da bi imel obe nogi v pe\xc4\x8di.\xc2\xab. Focke Wulf in BMW sta krivdo valila drug na drugega. BMW je kon\xc4\x8dno le prepri\xc4\x8dal RLM in Tanka, da se dotedanji motor 139 zamenja z novej\xc5\xa1im 801. Motor 801 je imel isti premer, bil pa je dalj\xc5\xa1i in te\xc5\xbeji, zaradi tega je Tank Fw 190 predelal. Kljub hladilnemu ventilatorju se je tudi motor BMW 801 pregreval in dosegal zelo visoke temperature. V enem primeru je detoniralo strelivo za mitraljeza MG 17, ki sta bila v paru name\xc5\xa1\xc4\x8dena na zgornjem delu trupa med motorjem in pilotsko kabino._NEWLINE_Te\xc5\xbeave z motorji so zaznamovale celotno \xc2\xbbotro\xc5\xa1ko\xc2\xab\xc2\xa0obdobje letala, projekt je bil ve\xc4\x8dkrat skorajda ustavljen. S pomo\xc4\x8djo dveh mehanikov, nadporo\xc4\x8dnika Karla Borrisa in Otta Behrensa, so projekt le obdr\xc5\xbeali. Nekako sta uspela prepri\xc4\x8dati odgovorne, da je letalo kljub te\xc5\xbeavam vredno, da se ga za\xc4\x8dne redno izdelovati._NEWLINE_Te\xc5\xbeave so bile le deloma odpravljene v poznej\xc5\xa1ih prototipih, \xc5\xa1e preden je A-0 \xc5\xa1el v redno izdelavo. Prva letala so prispela v operativne enote \xc5\xbee konec leta 1940, bojne enote pa so nova letala prejela \xc5\xa1ele avgusta in septembra 1941. Pregrevanje motorja se je nadaljevalo do spomladi 1942, ko so za\xc4\x8deli v razli\xc4\x8dici A-2 uporabljati nov motor BMW 801 C-2. Izkazalo se je namre\xc4\x8d, da je re\xc5\xa1itev pregrevanja v spremembah izpu\xc5\xa1nega sistema, metodo je odkril Rolf Schr\xc3\xb6dter iz III./JG 26. Te popravke so lahko opravili kar mehaniki/vzdr\xc5\xbeevalci v enotah.\n_START_SECTION_\nOperativna slu\xc5\xbeba\n_START_PARAGRAPH_\nPrvih nekaj mesecev bojnega delovanja so zavezni\xc5\xa1ki voja\xc5\xa1ki piloti zamenjevali tega novega lovca s Curtissi P-36 Mohawki 75, do teh letal so Nemci pri\xc5\xa1li po francoski kapitulaciji. Novi lovec je bil bolj\xc5\xa1i kot Spitfire Mk V, ki je bil takrat v uporabi v RAF-u, v skoraj vseh ozirih, razen v radiju zavoja. Zavezni\xc5\xa1ke izgube letal so nara\xc5\xa1\xc4\x8dale, Luftwaffe je tako prevzela nadzor nad Rokavskim prelivom. Zavezniki so celo na\xc4\x8drtovali desant ducata komandosov, da bi zaplenili Fw 190 na nem\xc5\xa1kem letali\xc5\xa1\xc4\x8du v Franciji, s seboj bi vzeli pilota, ki bi zajeto letalo preletel v Anglijo, ta pilot naj bi bil Jeffrey Quill, eden od preizkusnih pilotov Spitfira. Na\xc4\x8drt za desant je bil \xc5\xbee izdelan in 23. junija 1942 tudi predan Poveljstvu kombiniranih operacij. Desant je postal odve\xc4\x8d, ko je istega dne (torej 23. junija 1942) nem\xc5\xa1ki pilot, nadporo\xc4\x8dnik Armin Faber iz elitnega JG 2, po pomoti (bolje re\xc4\x8deno se je povsem izgubil) pristal na britanskem letali\xc5\xa1\xc4\x8du Pembrey v ju\xc5\xbenem Walesu. Faber je pred pristankom nad letali\xc5\xa1\xc4\x8dem celo napravil zmagovalni sod\xc4\x8dek, po pristanku so ga britanski vojaki razoro\xc5\xbeili kar s signalno pi\xc5\xa1tolo, ker drugega oro\xc5\xbeja niso imeli pri roki. Faber je \xc5\xa1e dve uri po prijetju govoril kar po francosko, preden je kon\xc4\x8dno le doumel polo\xc5\xbeaj. Mislil je, da je pristal v Franciji! Pozneje so ga z ladjo prepeljali v Kanado v ujetni\xc5\xa1ko tabori\xc5\xa1\xc4\x8de, kjer je dvakrat posku\xc5\xa1al pobegniti, tik pred koncem vojne so ga zaradi slabega zdravja repatriirali nazaj v Nem\xc4\x8dijo. Armin Faber je 21. septembra 1991 letalskemu muzeju v Shorehamu v Kentu podaril svoje oficirsko bodalo in pilotsko zna\xc4\x8dko. Britanci so tako dobili kot "dar z neba" skoraj povsem nov in nedotaknjen Fw 190 A-3 (tovarni\xc5\xa1ka \xc5\xa1tevilka 00313). Letalo so potem prebarvali v kamufla\xc5\xbene barve RAF-a in mu dodelili oznako MP499. To je bil edini lovec Fw 190, ki so ga Britanci nedotaknjenega dobili v vsej vojni. Izkoristili so to prilo\xc5\xbenost in dodobra preu\xc4\x8dili in preizkusili to letalo. Z njim je letel tudi nesojeni udele\xc5\xbeenec nepotrebnega desanta Jeffrey Quill, kot tudi nekateri ameri\xc5\xa1ki piloti. Potrdili so, da je Fw 190 od Spitfira Mk V bolj\xc5\xa1i v skoraj vseh pogledih. Povzeli so nem\xc5\xa1ki hladilni sistem (?) in na\xc4\x8din vgraditve zvezdastega motorja in ga uporabili pri izdelavi Hawker Tempesta II. Obenem so Britanci mo\xc4\x8dno pospe\xc5\xa1ili razvoj Spitfira Mk IX._NEWLINE_Prva pomembnej\xc5\xa1a mno\xc5\xbei\xc4\x8dna uporaba Fw 190 v boju je bila 19. avgusta 1942 med operacijo Jubilee, zavezni\xc5\xa1kim napadom na Dieppe. Lovska polka JG 2 in JG 26 sta bila malo pred tem opremljena z novimi Fw 190, na dan spopada sta lahko poletela s 115 lovci, vklju\xc4\x8denih je bilo \xc5\xa1e nekaj Bf 109 G. RAF je poslal nad Dieppe preko 300 lovcev, ve\xc4\x8dina je bila Spitfirov Mk V, bilo je nekaj Spitfirov Mk IX in Hawker Typhoonov. Poleg tega so takrat uporabili tudi ve\xc4\x8d eskadrilj Hawker Hurricanov za lovsko-bombni\xc5\xa1ke in North American P-51 Mustangov I. za izvidni\xc5\xa1ke naloge. V celotni operaciji so Nemci izgubili 25 Fw 190, vklju\xc4\x8dno z letali, ki so se razbila pri pristankih, dosegli pa so 106 zmag. Britanci so izgubili 81 \xc4\x8dlanov posadke (mrtvi ali zajeti), medtem ko so Nemci imeli le 14 mrtvih. Med operacijo so Fw 190 uspe\xc5\xa1no uporabili tudi kot juri\xc5\xa1nika v napadih proti zavezni\xc5\xa1kim vojnim ladjam._NEWLINE_Na vzhodni fronti je Fw 190 dosegel najve\xc4\x8djo slavo v JG 54 Gr\xc3\xbcnherz ("Zeleno srce"). To je bila prva enota, ki je marca 1943 v celoti zamenjala Bf 109 s Fw 190. V tem lovskem polku so leteli nekateri najve\xc4\x8dji letalski asi celotne vojne: Otto Kittel (267 zmag), Walter Nowotny (258 zmag)..._NEWLINE_Leta 1942 in 1943 sta JG 2 in JG 26, opremljena s Fw 190, izvajala \xc5\xa1tevilne lovsko-bombni\xc5\xa1ke napade vzdol\xc5\xbe ju\xc5\xbene obale Anglije. Prvi uspehi so bili hitro pozabljeni, saj so imeli \xc5\xa1tevilne izgube, Hawker Typhooni so se izkazali za bolj\xc5\xa1e na majhnih vi\xc5\xa1inah. Tega leta so na vzhodnih boji\xc5\xa1\xc4\x8dih Nemci za\xc4\x8deli uvajati nove lovsko-bombni\xc5\xa1ke in juri\xc5\xa1ne razli\xc4\x8dice Fw-190 izpeljank F in G. Z njimi so za\xc4\x8deli nadome\xc5\xa1\xc4\x8dati \xc5\xa1e ne dolgo tega tako uspe\xc5\xa1ne, a potem zelo hitro popolnoma zastarele \xc5\xa1tuke. Te so leta 1940 v "bitki za Britanijo" do\xc5\xbeivljale tako strahovite izgube, da jih je bilo nujno potrebno takoj zamenjati z novim, bolj\xc5\xa1im letalom. Tako je Fw 190 iz \xc4\x8distega lovca postal tudi juri\xc5\xa1no letalo za napade na cilje na tleh in na morju. _NEWLINE_Ko je Vojno letalstvo Kopenske vojske ZDA (USAAF) leta 1943 za\xc4\x8delo vse pogosteje bombardirati Nem\xc4\x8dijo podnevi, je Fw 190 postal tudi \xc2\xbbuni\xc4\x8devalec bombnikov\xc2\xab. Opremili so ga z mo\xc4\x8dnej\xc5\xa1im oklepom, kar je povzro\xc4\x8dilo slab\xc5\xa1e manevrske sposobnosti v vi\xc5\xa1jih zra\xc4\x8dnih plasteh. Stodevetdesetke so zaradi tega vse pogosteje postajale \xc5\xbertve zavezni\xc5\xa1kih spremljevalnih lovcev P-51 Mustangov.\n_START_SECTION_\nJuri\xc5\xa1ne razli\xc4\x8dice\n_START_PARAGRAPH_\nKljub temu, da so bile skoraj vse razli\xc4\x8dice Fw 190 opremljene za napade na kopenske cilje, sta obstajali dve posebni juri\xc5\xa1ni izpeljanki. Luftwaffe je iskala novo letalo, ki bi zamenjalo dvokrilnik Henschel Hs 123 (ta je bii \xc5\xbee zdavnaj popolnoma zastarel) in juri\xc5\xa1nik Junkers Ju 87 "\xc5\xa1tuka" (zastarel, prepo\xc4\x8dasen in prete\xc5\xbeak). Zaradi dobrih sposobnosti v nizkem letu in relativno velike mo\xc4\x8di, so Fw 190 namenili tudi vlogo juri\xc5\xa1nika v dveh izpeljankah F in G.\n_START_SECTION_\n\xc5\xa0olske razli\xc4\x8dice\n_START_PARAGRAPH_\nLuftwaffe je za\xc4\x8dela z zamenjavo zastarelih letal, kot je bila \xc5\xa1tuka, s Fw 190. Piloti so tudi potrebovali urjenje za novi tip letala, zato so za\xc4\x8deli izdelovati \xc5\xa1olske razli\xc4\x8dice. Predelali so ve\xc4\x8d starih Fw 190 A-5 in leta 1944 tudi A-8 tako, da so zamenjali rezervoar MW 50 z drugo pilotsko kabino. Predelali so tudi trup letala, da so lahko vgradili tridelni pokrov kabine (odpiral se je vstran). Sprva so jih poimenovali FW 190 A8-U1, nato pa so jim dodali kon\xc4\x8dnico S-5 oz. S-8. Izdelanih oz. predelanih je bilo 58 letal.\n_START_SECTION_\nProti koncu vojne\n_START_PARAGRAPH_\nPo seriji D so za\xc4\x8deli razli\xc4\x8dice poimenovati kot Ta 190 po Kurtu Tanku. RLM je spremenil politiko imenovanja letal iz imenovanja po podjetju v imenovanje po glavnem in\xc5\xbeenirju. Tako je Tank postal prvi in\xc5\xbeenir, ki je bil po\xc4\x8da\xc5\xa1\xc4\x8den na ta na\xc4\x8din, Willy Messerschmitt je povsem isto dosegel \xc5\xbee s prevzemom Bayerische Flugzeugwerke. Letalo se je od prvotnega na\xc4\x8drta korenito spremenilo. Najbolj obetaven na\xc4\x8drt je bil vi\xc5\xa1inski lovec Ta 152 H, ki je imel teko\xc4\x8dinsko hlajen motor Jumo 213E, imel je ve\xc4\x8djo povr\xc5\xa1ino kril za bolj\xc5\xa1e lastnosti na velikih vi\xc5\xa1inah. Glavna naloga tega letala so bile akcije proti bombnikom B-29, letalo je lahko preseglo hitrost 700 km/h in doseglo operativno vi\xc5\xa1ino 15.000 m. Oboro\xc5\xbeeno je bilo z enim 30\xc2\xa0mm topom MK 108 in dvema 20 mm topoma MG 151/20. Zaradi proizvodnih te\xc5\xbeav, pomanjkanja materialov in prekinitev proizvodnje, je bilo do konca vojne izdelanih le okoli 150 letal vseh razli\xc4\x8dic. Po nekaterih podatkih je bilo operativnih le 47 letal Ta 152 H. Hkrati so delali na razvoju prototipa Ta 152 C, ki je imel motor DB 603, 5 topov in kraj\xc5\xa1a krila. Bil je namenjen bojevanju v ni\xc5\xbejih zra\xc4\x8dnih plasteh._NEWLINE_Fw 190 A so v zadnjih dneh bojev na zahodni fronti uporabljaljali za izstrelitev in usmerjanje vodljivih bomb Mistel. Ve\xc4\x8dino Mistlov so tako izstrelili s pomo\xc4\x8djo Fw 190.\n_START_SECTION_\nFw 190 in Ki-61\n_START_PARAGRAPH_\nMed vojno je Nem\xc4\x8dija poslala eno letalo Fw 190 A-8 na Japonsko na tehni\xc4\x8dno ocenitev. Analiza Fw 190 je pomagala pri razvoju japonskega lovca Kawasaki Ki-100, ki je uporabljal zvezdasti motor. Glavni nem\xc5\xa1ki prispevek je bila pomo\xc4\x8d glede vgraditve \xc5\xa1irokega motorja v ozek trup japonskega lovca. Predhodnik Ki-100 je bil Kawasaki Ki-61, ki je uporabljal japonsko licen\xc4\x8dno razli\xc4\x8dico motorja Daimler-Benz DB 601, katerega so uporabljale zgodnje razli\xc4\x8dice Bf 109.\n_START_SECTION_\nPre\xc5\xbeivela letala\n_START_PARAGRAPH_\nTrenutno obstaja najmanj 28 Fw 190, ki so bili izdelani med drugo svetovno vojno. Od tega jih je 15 v ZDA, 4 v Zdru\xc5\xbeenem kraljestvu, 3 v Nem\xc4\x8diji, 2 na Norve\xc5\xa1kem in po en v Franciji, Srbiji (Muzej letalstva v Beogradu), Makedoniji, Rusiji, Ju\xc5\xbenoafri\xc5\xa1ki republiki in v Braziliji. _NEWLINE_En Fw 190 D se nahaja v Muzeju letalstva v Seattlu, eden tudi \xc5\xa1e v Nacionalnem muzeju Vojnega letalstva ZDA, sposojen od Nacionalnega letalskega in vesoljskega muzeja (NASM). NASM hrani tudi redki Ta 152 H-0/R-11 v Suitlandu (Maryland).\n_START_SECTION_\nDvig najdenega letala\n_START_PARAGRAPH_\n1. novembra 2006 so dvignili Fw 190 A-3 z morskega dna v okolici otoka Sotra blizu norve\xc5\xa1kega Bergna. Med vojno je pilot  zasilno pristal na morju in se uspel re\xc5\xa1iti iz letala, nato pa so ga potegnili na kopno. Ko so Fw 190 dvignili iz globine 60 m, so odkrili, da je letalo (Rumeni 16 iz IV./JG 5) v dobrem stanju, saj so manjkali le pokrov pilotske kabine, tekstilna prevleka in propeler.\n_START_SECTION_\nSodobni Fw 190\n_START_PARAGRAPH_\nLeta 1997 je manj\xc5\xa1e nem\xc5\xa1ko podjetje FLUGWERK GmbH za\xc4\x8delo izdelovati nove Fw 190 A-8. Letala gradijo povsem na novo, pri izdelavi pa si pomagajo z uporabo nekaterih originalnih orodij, uporabljajo tovarni\xc5\xa1ke na\xc4\x8drte in medvojne podatke. Registracijske \xc5\xa1tevilke se nadaljujejo, kjer so se kon\xc4\x8dale medvojne; izdelana letala nosijo oznako FW 190 A-8/N (N kot Nachbau; nem\xc5\xa1ko reprodukcija, replika, klon). Nekatera letala so opremili celo z izvirnimi repnimi kolesi, ki so ostala \xc5\xa1e iz druge svetovne vojne. Novembra 2005 so dokon\xc4\x8dali prva letala. Ker izvirni motorji BMW 801 niso bili ve\xc4\x8d na voljo, so uporabili kitajske licen\xc4\x8dne motorje ruskega motorja A\xc5\xa0-82FN (14-valjni zvezdasti zra\xc4\x8dno hlajen motor po ameri\xc5\xa1ki licenci Wright Cyclone). Med vojno so jih uporabljali nasprotniki Fw 190, ruski La-5 in La-7. _NEWLINE_Pred kratkim je isto podjetje za\xc4\x8delo izdelovati tudi razli\xc4\x8dico Fw 190 D-9, ki bo uporabljala predelan motor Allison V-1710 V-12. Med drugo svetovno vojno so ga uporabljale ruske Bell P-39 Airacobre, \xc5\xa1e en nasprotnik Fw 190 na ruskem boji\xc5\xa1\xc4\x8du._NEWLINE_Eden takih Fw 190 A-8/N je sodeloval v finskem vojnem filmu Tali-Ihantala 1944. Letalo je bilo pobarvano z istim vzorcem kot letalo polkovnika Ericha Rudorfferja iz leta 1944. Film je bil prikazan jeseni 2007._NEWLINE_White 1 Foundation je fundacija, ki se prvenstveno ukvarja z obnavljanjem izvirnega Fw 190 F, ki je letel v sestavi JG 3 Eismeer. Fundacija ima v lasti tudi nekaj izvirnih motorjev Junkers Jumo 213 in \xc5\xa1e nekaj drugih rezervnih delov.'